b'\n_START_ARTICLE_\nMaklura\n_START_SECTION_\nOpis\n_START_PARAGRAPH_\nMaklura je listopadno drevo, ki dose\xc5\xbee vi\xc5\xa1ino do 10 metrov in ima zna\xc4\x8dilno kroglasto kro\xc5\xa1njo, ki jo sestavljajo veje z mo\xc4\x8dnimi trni. Listi drevesa so podolgovati, gladki in imajo valovit rob, na veje pa so name\xc5\xa1\xc4\x8deni premenjalno. Les drevesa je trd, lubje pa je rumenkasto. Iz lesa pridobivajo barvilo morin. Na ranjenih mestih se iz lesa izceja gost mle\xc4\x8dek._NEWLINE_Cvetovi drevesa so enospolni; mo\xc5\xa1ki so pecljati in zdru\xc5\xbeeni v grozdastem vise\xc4\x8dem socvetju, \xc5\xbeenski pa so zbrani v okroglem socvetju na kratkem peclju. Oplojena socvetja razvijejo soplodja, sestavljena iz \xc5\xa1tevilnih drobnih ko\xc5\xa1\xc4\x8di\xc4\x8dastih sade\xc5\xbeev, ki so zbrani v okrogel plod, prekrit z bradavi\xc4\x8dasto skorjo, ki je sprva zelene barve, nato pa postane rumena in na koncu oran\xc5\xbena ter je na pogled podobna pomaran\xc4\x8di. Sade\xc5\xbe ni u\xc5\xbeiten.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDomovina drevesa je Severna Amerika (predvsem dr\xc5\xbeave Arkansas, Teksas in Oklahoma), kjer je raz\xc5\xa1irjeno kot okrasno drevo, pogosto pa ga zaradi nezahtevnosti sadijo v \xc5\xbeive meje. Kljub dokaj \xc4\x8dvrstemu lesu drevo nima gospodarske vrednosti, razmno\xc5\xbeuje pa se s semeni ali s potaknjenci.'